РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/246-19

2. октобар 2019. године

Б е о г р а д

З А П И С Н И К

50. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 2. ОКТОБРА 2019. ГОДИНЕ

 Седница је почела у 13.00 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јовица Јевтић, Јасмина Каранац, Огњен Пантовић, Снежана Б Петровић, Оливера Пешић и Далибор Радичевић.

 Седници су присуствовали заменици чланова Одбора: Владимир Петковић (заменик др Владимира Орлића) и Данијела Стојадиновић (заменик Стефане Миладиновић).

 Седници нису присуствовали чланови Одбора: Зоран Милекић, Александар Стевановић, Драган Јовановић, Драган Весовић, Ненад Константиновић, Марина Ристић, Новица Тончев и Горан Ћирић, нити њихови заменици.

 Седници је присуствовао из Министарства грађевинарства, саобраћаја и инфраструктуре Срђан Чокорило, самостални саветник у Сектору за ваздушни саобраћај и транспорт опасне робе

 Одбор је, једногласно (9 гласова ,,за“), у складу са предлогом председника Одбора усвојио следећи

Д н е в н и р е д:

1. Разматрање Основе за вођење преговора и закључивање Споразума између Владе Републике Србије, Владе Црне Горе и Савета министара Босне и Херцеговине о преносу надлежности за пружање услуга у ваздушном саобраћају и текста Споразума између Владе Републике Србије, Владе Црне Горе и Савета министара Босне и Херцеговине о преносу надлежности за пружање услуга у ваздушном саобраћају, ради давања сагласности за привремену примену до његовог ступања на снагу

Прва тачка дневног реда - **Разматрање Основе за вођење преговора и закључивање Споразума између Владе Републике Србије, Владе Црне Горе и Савета министара Босне и Херцеговине о преносу надлежности за пружање услуга у ваздушном саобраћају и текста Споразума између Владе Републике Србије, Владе Црне Горе и Савета министара Босне и Херцеговине о преносу надлежности за пружање услуга у ваздушном саобраћају, ради давања сагласности за привремену примену до његовог ступања на снагу**

 У уводном излагању Срђан Чокорило, самостални саветник у Сектору за ваздушни саобраћај и транспорт опасне робе, указао је да 5. децембра 2019. године према међународном споразуму надлежност над својим ваздушним простором потребно је да преузме босанскохерцеговачки провајдер. Ово је технички споразум који је у оквиру међународне заједнице и којим се одређују области надлежности провајдера који пружају услуге у ваздушном саобраћају. Правни основ за доношење Споразума је предвиђен чланом 8. Закона о закључивању и извршењу међународних уговора. Споразум ће се примењивати од дана потписивања до ступања на снагу. Датум када би босанскохерцеговачки провајдер требало да преузме одговорност за вођење саобраћаја изнад свог делегираног простора је 5. децембар 2019. године, то је датум када одређена битна промена у ваздушном саобраћају мора ступити на снагу. С обзиром на то да нема времена да се прође цео циклус ратификације Споразума, потребно је да се добије сагласност за његову привремену примену.

 У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације, на седници одржаној 2. октобра 2019. године, једногласно (9 гласова ,,за“), донео је следећу

О Д Л У К У

1. Даје се сагласност Влади Републике Србије за привремену примену Основе за вођење преговора и закључивање Споразума између Владе Републике Србије, Владе Црне Горе и Савета министара Босне и Херцеговине о преносу надлежности за пружање услуга у ваздушном саобраћају и текста Споразума између Владе Републике Србије, Владе Црне Горе и Савета министара Босне и Херцеговине о преносу надлежности за пружање услуга у ваздушном саобраћају, до његовог ступања на снагу.
2. Ову одлуку доставити Влади Републике Србије, на даљу надлежност.
3. Ову одлуку доставити председнику Народне скупштине, ради информисања.

На седници Одбора вођен је тонски запис.

 Седница је закључена у 13.10 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић